CELEX: 52016PC0459
Language: sk
Date: 2016-07-13
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2014/170/EÚ s cieľom odstrániť Guinejskú republiku zo zoznamu nespolupracujúcich tretích krajín v boji proti NNN rybolovu

EURÓPSKA KOMISIA
            V Bruseli13. 7. 2016
            COM(2016) 459 final
            2016/0219(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2014/170/EÚ s cieľom odstrániť Guinejskú republiku zo zoznamu nespolupracujúcich tretích krajín v boji proti NNN rybolovu
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Tento návrh sa týka uplatňovania nariadenia Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999
                  1
                (nariadenie o NNN rybolove).
            
            
               Tento návrh sa predkladá v súvislosti s vykonávaním nariadenia o NNN rybolove a je výsledkom vyšetrovania a dialógu, ktoré sa uskutočnili v súlade s vecnými a procesnými požiadavkami stanovenými v nariadení o NNN rybolove, v ktorom sa okrem iného predpokladá, že všetky krajiny by si mali plniť povinnosti týkajúce sa zabraňovania NNN rybolovu, odrádzania od neho a jeho odstránenia, ktoré im ako vlajkovým, prístavným, pobrežným alebo trhovým štátom vyplývajú z medzinárodného práva.
            
            
               Komisia 15. novembra 2012 prostredníctvom rozhodnutia Komisie poslala oznámenie ôsmim tretím krajinám (Belize, Kambodžské kráľovstvo, Fidžijská republika, Guinejská republika, Panamská republika, Srílanská demokratická socialistická republika, Togská republika a Vanuatská republika) o tom, že zvažuje možnosť ich identifikácie ako nespolupracujúcich krajín v zmysle nariadenia o NNN rybolove. 
            
            
               Komisia iniciovala kroky v súvislosti s uvedenými ôsmimi krajinami. Tieto kroky zahŕňajú okrem iného opatrenia uvádzajúce dôvody na podniknutie týchto krokov, poskytujú dotknutým krajinám príležitosť reagovať a odvolať sa, zahŕňajú právo požiadať o dodatočné informácie alebo ich poskytnúť, návrhy akčných plánov na nápravu situácie, ako aj dostatok času na reakciu a primeraný čas na vykonanie nápravných opatrení. 
            
            
               Komisia 26. novembra 2013 na základe vykonávacieho rozhodnutia Komisie identifikovala Guinejskú republiku (ďalej len „Guinea“) ako tretiu krajinu, ktorú považuje za nespolupracujúcu tretiu krajinu v zmysle nariadenia o NNN rybolove.
            
            
               Rada 24. marca 2014 na základe svojho vykonávacieho rozhodnutia prijala zoznam nespolupracujúcich tretích krajín v boji proti NNN rybolovu a zaradila doň Guineu. 
            
            
               Pripojený návrh vykonávacieho rozhodnutia Rady vychádza zo zistení, ktorými sa potvrdilo, že Guinea poskytla dôkazy o tom, že došlo k náprave situácie, na základe ktorej bola zaradená do zoznamu, a že vykonala konkrétne opatrenia, ktorými možno dosiahnuť trvalé zlepšenie situácie. 
            
            
               Preto sa navrhuje, aby Rada prijala pripojený návrh rozhodnutia.
            
            
               •Súlad s existujúcimi ustanoveniami v tejto oblasti politiky
            
            
               Predbežná identifikácia Guiney ako nespolupracujúcej krajiny zo strany Komisie na základe rozhodnutia Komisie z 15. novembra 2012 (Ú. v. EÚ C 354, 17.11.2012, s. 1 – 47) o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
            
            
               Identifikácia Guiney ako nespolupracujúcej krajiny zo strany Komisie na základe vykonávacieho rozhodnutia Komisie z 26. novembra 2013 (Ú. v. EÚ C 346 27.11.2013, s. 2 – 25) o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
            
            
               Rada zaradila Guineu do zoznamu nespolupracujúcich krajín na základe vykonávacieho rozhodnutia Rady z 24. marca 2014 (Ú. v. EÚ L 91 27.3.2014, s. 43 – 47), ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
            
            
               •Súlad s ostatnými politikami Únie
            
            
               
                  Neuplatňuje sa.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie NNN rybolovu, na odrádzanie od neho a jeho odstránenie.
            
            
               •Subsidiarita (v prípade inej ako výlučnej právomoci) 
            
            
               Návrh patrí do výlučnej právomoci Európskej únie. Zásada subsidiarity sa preto neuplatňuje.
            
            
               •Proporcionalita
            
            
               Návrh je v súlade so zásadou proporcionality z týchto dôvodov:
            
            
               Forma opatrenia je opísaná v nariadení o NNN rybolove a je mimo rozsahu pôsobnosti vnútroštátneho rozhodovania.
            
            
               Uvedenie údajov o spôsobe, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov udržiava na čo najnižšej úrovni primeranej cieľu návrhu, sa na tento prípad nevzťahuje.
            
            
               •Výber nástroja
            
            
               Navrhované nástroje: rozhodnutie.
            
            
               Iné prostriedky by neboli primerané, pretože v nariadení o NNN rybolove sa nestanovujú alternatívne možnosti.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Neuplatňuje sa.
               
            
            
               •Konzultácie so zainteresovanými stranami
            
            
               
                  Zainteresované strany dotknuté týmto konaním mali možnosť obhájiť svoje záujmy počas vyšetrovania a dialógu v súlade s ustanoveniami nariadenia o NNN rybolove. 
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Tento návrh je výsledkom vykonávania nariadenia o NNN rybolove.
               
               
                  Nariadenie o NNN rybolove neobsahuje ustanovenia vyžadujúce všeobecné posúdenie vplyvu, obsahuje však úplný zoznam podmienok, ktoré sa musia posúdiť. 
               
            
         
         
            
               •Regulačná vhodnosť a zjednodušenie
            
            
               
                  Neuplatňuje sa. 
               
            
            
               •Základné práva
            
            
               
                  Neuplatňuje sa. 
               
               
                   4.
                        VPLYV NA ROZPOČET
               
               
                  Návrh nemá žiadny vplyv na rozpočet Únie.
               
            
            
               5.ĎALŠIE PRVKY
            
            
               •Plány vykonávania, spôsob monitorovania, hodnotenia a podávania správ
            
            
               
                  Neuplatňuje sa, keďže návrh nadobudne účinnosť dňom nasledujúcim po jeho uverejnení. 
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               
                  Týmto návrhom sa mení zoznam nespolupracujúcich tretích krajín v boji proti NNN rybolovu zostavený Radou, ako sa uvádza v prílohe k rozhodnutiu Rady 2014/170/EÚ.
               
            
            
               2016/0219 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2014/170/EÚ s cieľom odstrániť Guinejskú republiku zo zoznamu nespolupracujúcich tretích krajín v boji proti NNN rybolovu
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999
                  2
               , a najmä na jeho článok 34 ods. 1,
            
         
         
            
               so zreteľom na návrh Európskej komisie,
            
            
               keďže:
            
            
               (1)Nariadením (ES) č. 1005/2008 (nariadenie o NNN rybolove) bol zriadený systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
            
            
               (2)V kapitole VI nariadenia o NNN rybolove sa stanovuje postup na identifikáciu nespolupracujúcich tretích krajín v boji proti NNN rybolovu a vytvorenie zoznamu takýchto nespolupracujúcich krajín.
            
            
               (3) Komisia na základe svojho rozhodnutia z 15. novembra 2012
                  3
                uviedla aj informácie týkajúce sa základných skutočností a úvah, z ktorých vychádza takáto možná identifikácia a oznámila ôsmim tretím krajinám vrátane Guinejskej republiky (ďalej len „Guinea“), že by mohli byť identifikované ako tretie krajiny, ktoré považuje za nespolupracujúce tretie krajiny v boji proti NNN rybolovu.
            
            
               (4)Vykonávacím rozhodnutím z 26. novembra 2013
                  4
                Komisia identifikovala Guineu ako nespolupracujúcu tretiu krajinu v boji proti NNN rybolovu. V uvedenom rozhodnutí Komisia uviedla dôvody, na základe ktorých sa domnieva, že táto krajina si neplní povinnosti, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
            
            
               (5)Vykonávacím rozhodnutím 2014/170/EÚ
                  5
                Rada schválila zoznam nespolupracujúcich tretích krajín, ktorý zahŕňal Guineu.
            
            
               (6)Zoznam nespolupracujúcich tretích krajín v boji proti NNN rybolovu sa uvádza v prílohe k vykonávaciemu rozhodnutiu Rady 2014/170/EÚ. 
            
            
               (7)Po zaradení Guiney do uvedeného zoznamu sa Guinea snažila napraviť situáciu, na základe ktorej bola zaradená do zoznamu, a prijať konkrétne opatrenia na umožnenie nápravy zistených nedostatkov.
            
            
               (8)Na základe informácií, ktoré Komisia získala, sa zdá, že Guinea si splnila svoje povinnosti vyplývajúce z medzinárodného práva a prijala primeraný právny rámec na boj proti NNN rybolovu. Vytvorila odrádzajúci systém sankcií. Zaviedla aj primeraný a efektívny systém monitorovania, kontroly a inšpekcií rozvinutím národného inšpekčného plánu, zavedením vzdušného dozoru a vybavením svojho strediska monitorovania rybolovu (FMC) plne funkčným systémom monitorovania plavidiel (VMS). Guinea takisto preskúmala svoje registračné a licenčné systémy a zaviedla technické, ochranné a riadiace opatrenia s cieľom zabezpečiť primeranú rovnováhu medzi vydávanými licenciami na rybolov, dostupnými zdrojmi a svojimi kapacitami na kontrolu a presadzovanie. Guinea okrem toho prehodnotila svoju účasť v rámci regionálnych organizácií pre riadenie rybárstva (RFMO), zlepšila plnenie medzinárodných záväzkov vyplývajúcich z odporúčaní a uznesení uvedených organizácií a prijala vhodné opatrenia proti guinejským plavidlám vykonávajúcim NNN rybolov v zoznamoch plavidiel vykonávajúcich NNN rybolov zostavených organizáciami RFMO.
            
            
               (9)Zdá sa, že na základe prijatých opatrení už neplatí, že Guinea nezabezpečuje plnenie svojich povinností, ktoré jej vyplývajú z medzinárodného práva, najmä vzhľadom na ustanovenia článkov 61, 62, 94, 117 a 118 Dohovoru Organizácie Spojených národov o morskom práve (UNCLOS) a článkov 18, 19 a 20 dohody OSN o populáciách rýb (UNFSA). 
            
            
               (10)Preto možno dospieť k záveru, že došlo k náprave situácie, na základe ktorej bola Guinea zaradená do zoznamu, a že Guinea prijala konkrétne opatrenia, ktorými možno dosiahnuť trvalé zlepšenie situácie. 
            
            
               (11)V dôsledku toho by sa vykonávacie rozhodnutie Rady 2014/170/EÚ malo zmeniť, aby sa Guinea odstránila zo zoznamu nespolupracujúcich tretích krajín v boji proti NNN rybolovu. 
            
            
               (12)Toto rozhodnutie prijaté Radou nevylučuje akékoľvek budúce kroky, ktoré sa môžu v Únii prijať v súlade s nariadením o NNN rybolove v prípade, že skutkové okolnosti preukážu, že Guinea si neplní povinnosti, ktoré jej ako vlajkovému prístavnému, pobrežnému alebo trhovému štátu vyplývajú z medzinárodného práva a na základe ktorých musí prijať opatrenia na zabraňovanie NNN rybolovu, odrádzanie od neho a jeho odstraňovanie.
            
            
               (13)Vzhľadom na nepriaznivé dôsledky, ktoré spôsobilo zaradenie do zoznamu nespolupracujúcich tretích krajín, je vhodné, aby vyradenie Guiney z uvedeného zoznamu malo okamžitý účinok, 
            
            
               PRIJALA TOTO ROZHODNUTIE: 
            
            
               Článok 1
            
            
               Príloha k vykonávaciemu rozhodnutiu Rady 2014/170/EÚ sa nahrádza prílohou k tomuto rozhodnutiu.
            
            
               Článok 2
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
         
         
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 286, 29.10.2008, s. 1.
               
               
                  
                     (2)
                  Ú. v. EÚ L 286, 29.10.2008, s. 1.
               
               
                  
                     (3)
                  Rozhodnutie Komisie z 15. novembra 2012 o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
                     (Ú. v. EÚ C 354, 17.11.2012, s. 1).
               
               
                  
                     (4)
                  Vykonávacie rozhodnutie Komisie z 26. novembra 2013 o identifikácii tretích krajín, ktoré Komisia považuje za nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C 346, 27.11.2013, s. 2 – 25).
               
               
                  
                     (5)
                  Vykonávacie rozhodnutie Rady 2014/170/EÚ z 24. marca 2014, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 91, 27.3.2014, s. 43).
               
            
      
    ---documentbreak--- 
      
         
               EURÓPSKA KOMISIA
            V Bruseli13. 7. 2016
            COM(2016) 459 final
            PRÍLOHA
            to be completed if necessary
            k
            návrhu VYKONÁVACIEHO ROZHODNUTIA RADY,
            ktorým sa mení vykonávacie rozhodnutie 2014/170/EÚ s cieľom odstrániť Guinejskú republiku zo zoznamu nespolupracujúcich tretích krajín v boji proti NNN rybolovuZoznam nespolupracujúcich tretích krajín v boji proti nezákonnému, nenahlásenému a neregulovanému (NNN) rybolovu
            
               
         
         
            
            
            
               Zoznam nespolupracujúcich tretích krajín v boji proti nezákonnému, nenahlásenému a neregulovanému (NNN) rybolovu
            
            
            
            
            
            
            
            
            
            
            
               Kambodžské kráľovstvo